پاکستان: اوګرا بيا د تېلو د بېعو سېوا کولو سپارښتنه کړې
پاکستان کې د تېلو او ګېس د انتظام  ادارې (اوګرا) بیا د تېلو (پټرولو) د بېعو سېوا کولو سمري جوړه کړې چې د پټرولو يو ليټر دې پينځه روپۍ او ۱۵ پېسې سېوا کړی شي.
کراچۍ — ځايي ميډيا د چارواکو له قوله وايي د پټرولو د پينځه روپو او ۱۵ پېسو په ليټر کې د سېوا کولو سره د ډیزلو په بيعه کې هم د پينځه روپو او ۶۴ پېسو سېوا کولو سپارښتنه شوې ده. دغه ډول د خاورو د تېلو او لايټ ډيزلو د بېعو لوړولو هم ويل شوي دي. پاکستان کې دا وخت د يو ليټر پټرولو بيعه ۱۱۲ روپۍ او ۶۸ پېسې ده. په نورو تېلو کې د يو ليټر قيمت، هايي سپيډ ډيزل ۱۲۶ روپۍ او ۸۲ پېسې، لايټ ډيزل ۸۸ روپۍ ۶۲ پېسې د خارو تېل ۹۴ روپۍ ۴۹ پېسې دي. تېره میاشت تېل نه ؤ ګران کړی شوي او د ګېسو بيعې لوړې کړی شوې وې. د جولايۍ په سر کې اوګرا د مياشتې په حساب د ۱۰۰ يونټو نه د زيات ګېس کارولو بيعه د ۱۲۷ روپو نه ۳۰۰ روپو ته لوړه کړې او د ۲۰۰ یونټو نه زيات ګېس بيعه یې د ۲۶۴ روپو نه ۵۴۰ ته سېوا کړې وه. دغه ډول ويل شوي ؤ د ۳۰۰ يونټو بيعه د ۲۷۵ نه ۷۳۸ ته او د ۴۰۰ يونټو بيعه د ۷۸۰ نه ۱۱۰۷ ته او د ۴۰۰ يونټونه زياتو کاروؤنکو دپاره ۱۴۶۰ روپۍ به د يونټ په سر ورکوي. بل لورته د سي اېن جي ګېس د يو يونټ بيعه د ۹۸۰ روپو نه ۱۲۸۳ روپو ته رسول شوې وه. پاکستان کې هره مياشت د تېلو دپاره نوې بيعې اعلانيږي.